岳珂
吕成公宽平通鉴佚老三帖赞
治粹于隆古，元{凯加丶}之懿，
根于笃诚。世泽未倾，
英髦代兴。非不卓荦，
绝乎迳庭。而斯道之正，
独未有以韦平之家，而继孟荀之鸣者。
岂天心之昌我朝，固得其人而后行耶。
儒服独立，出于簪缨。
百圣微言，阐我金籯。
使万世而下，洙泗有所系，
伊濂有所承。正传未坠而迄续，
绝学将晦而复明。所谓派历许，
沿申遡荣。篑覆基峙，
源澄流清。殆匪一日之积，
偶然而生。至于道以身立，
忠以死争。斡泰否之机，
开剥复之萌。其昆弟刚毅之操，
家庭讲贯之精，又何其集义之之馁，
而为人之难能也。我读五帖，
言言典型。文史潘吴，
诗书邵程。望群贤于忠谠，
验本体于宽平。则虽小而见诸简牍之接物，
亦奚以异于埙篪之同声。晻若前陈，
如龟之明。仁远德輶，
欲举曷胜。於戏二难，
古谁与京。